BREZNO. Pravdepodobne pyrotechnika sa podpísala pod vznik požiaru balkóna, ktorý sa krátko po polnoci rozhorel v Brezne na jednej z bytoviek. Operačné stredisko Hasičského a záchranného zboru informovalo, že na zásah vyslali päť hasičov s dvoma kusmi techniky. Požiar sa im podarilo lokalizovať a následne uhasiť.
Prezídium Hasičského a záchranného zboru tiež informovalo, že na Slovensku sa počas Silvestrovskej noci nezastavili a absolvovali až 138 výjazdov. Najčastejšie zasahovali pri požiaroch, a to 100 - krát, k technickým udalostiam rôzneho charakteru boli vyslaní 34 - krát (z toho zasahovali pri 15 dopravných nehodách), pri ekologickej udalosti zasahovali 4-krát.